Να πως υποδέχθηκε η Ελλάδα τα ηλεκτρικά πατίνια... (φωτογραφίες)

Έχουμε γράψει γι'αυτά πολλάκις, σας έχουμε δείξει πως λειτουργούν και "ακολουθούμε" την πορεία τους κατά την πρώτη περίοδο της ύπαρξής τους στη χώρα μας. Τα ηλεκτρικά πατίνια (e-scooters) δεν είναι μια μόδα που θα παρέλθει, έχουν αλλάξει την καθημερινότητά μας ήδη και θα αλλάξουν για πάντα την μετακίνηση στα αστικά κέντρα.

Η εταιρεία ενοικιαζόμενων e-scooters Lime είναι αυτή με την πλέον έντονη δραστηριότητα στη χώρα μας αυτή τη στιγμή (η έτερη είναι η Hive) και χιλιάδες πολίτες έχουν κάνει έστω μια βόλτα με ένα από τα πατίνια της. Δυστυχώς, παρ'ότι πολλοί αναγνωρίζουν τα πλεονεκτήματα του μεταφορικού, αυτού μέσου, η έλλειψη κανόνων χρήσης, η έλλειψη μέτρων προστασίας και κυρίως, η έλλειψη παιδείας, έχουν ως αποτέλεσμα κάποια ατυχήματα αναβατών αλλά και πολλά "θύματα" e-scooters, τα οποία έχουν βρεθεί από τον πάτο του Θερμαϊκού κόλπου μέχρι και πάνω σε... ΚΑΦΑΟ του ΟΤΕ αλλά και σε... χημική τουαλέτα, σε στιγμές μεγάλης έμπνευσής και επίδειξης πολιτισμού των χρηστών (ή των μη χρηστών) τους...

Επιπλέον, δεν είναι λίγοι αυτοί που τα κρατούν το βράδυ στο... σπίτι τους για να συνεχίσουν τη διαδρομή τους την άλλη μέρα, αλλά και ορισμένοι που τα βάζουν αγγελία για πώληση στο Facebook! Αγνοώντας, φυσικά, πως έχουν ενσωματωμένο GPS και εντοπίζονται από την εταιρεία ανά πάσα στιγμή.

Σήμερα η Lime εξέδωσε Δελτίο Τύπου με το οποίο ανακοίνωσε πως περιορίζει την ταχύτητα των e-scooters της στα 20 Km/h για την μείωση πιθανότητας ατυχήματος, ενώ παράλληλα θα απαγορεύσει (με τεχνητά μέσα) την κυκλοφορία τους σε μεγάλες λεωφόρους και τη στάθμευσή τους σε πεζόδρομους, ενώ θα παρέχει δωρέαν κράνος στους χρήστες. Μια κίνηση που σίγουρα είναι προς τη σωστή κατεύθυνση, αν και αυτό που χρειάζεται είναι η απαγόρευση χρήσης από ανήλικους, σε πρώτη φάση, αλλά και η εκπαίδευση των χρηστών, έστω και σύντομη.

Δείτε την υποδοχή που επεφύλασσαν οι συμπολίτες μας στα ηλεκτρικά πατίνια, σε Αθήνα και Θεσσαλονίκη:



